## Zakon o zapošljavanju

### NN 59/1996 (17.7.1996.), Zakon o zapošljavanju

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O ZAPOŠLJAVANJU**

Proglašavam Zakon o zapošljavanju, koji je donio Zastupnički dom Sabora
Republike Hrvatske na sjednici 28. lipnja 1996.

Broj: 01-96-1283/1
Zagreb, 5. srpnja 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O ZAPOŠLJAVANJU**

I. OPĆE ODREDBE

Članak 1.

Ovim se Zakonom uređuje posredovanje pri zapošljavanju, profesionalno
usmjerenje, obrazovanje nezaposlenih osoba, osiguranje za slučaj nezaposlenosti,
mjere i aktivnosti kojima se zadržava postojeća zaposlenost i potiče novo
zapošljavanje, osiguranje sredstava za djelatnost zapošljavanja, te ustroj,
upravljanje i provedba djelatnosti zapošljavanja u skladu s politikom tržišta
rada.

Članak 2.

Svi zaposlenici u radnom odnosu obvezno su osigurani za slučaj nezaposlenosti.

Osiguranje se provodi na načelu solidarnosti.

Članak 3.

Osiguranjem su obuhvaćena sljedeća prava:

- novčana naknada,

- pravo na zdravstveno osiguranje, pravo na mirovinsko i invalidsko
osiguranje i doplatak za djecu po propisima koji uređuju ta područja,

- novčana pomoć,

- naknada troškova za vrijeme obrazovanja,

- jednokratna novčana pomoć, naknada putnih i selidbenih troškova.

Članak 4.

Poslove u svezi sa zapošljavanjem u zemlji i inozemstvu obavlja Hrvatski
zavod za zapošljavanje (u daljnjem tekstu: Zavod) u skladu s ovim Zakonom
i drugim propisima.

Iznimno, poslove posredovanja pri zapošljavanju u zemlji mogu obavljati
druge pravne i fizičke osobe ako ispunjavaju uvjete utvrđene posebnim propisom
i dobiju suglasnost ministarstva nadležnog za rad.

Ministar nadležan za rad propisat će koje pravne i fizičke osobe mogu
obavljati poslove iz stavka 2. ovoga članka, za koja zanimanja mogu posredovati
te opseg, uvjete i način obavljanja poslova posredovanja pri zapošljavanju.

II. POSREDOVANJE PRI ZAPOŠLJAVANJU

Članak 5.

Posredovanje pri zapošljavanju je djelatnost kojom se osigurava stalna
stručna pomoć nezaposlenim i drugim osobama u izboru i pronalaženju zanimanja
i zaposlenja koje odgovara njihovim stručnim i drugim radnim sposobnostima
a poslodavcima osigurava popunu slobodnih radnih mjesta.

Posredovanje u smislu ovoga Zakona uključuje:

- profesionalni odabir,

- obrazovna djelovanja,

- profesionalno usmjerenje,

- profesionalnu rehabilitaciju.

Članak 6.

Profesionalnim odabirom odabire se nezaposlena osoba koja će u najvećoj
mjeri zadovoljiti zahtjeve radnog mjesta i poslodavca.

Članak 7.

Obrazovna djelovanja obuhvaćaju stručno osposobljavanje, dokvalifikaciju,
prekvalifikaciju i spcijalizaciju te osiguravaju nezaposlenim i drugim
osobama stjecanje i dopunjavanje znanja i vještina potrebnih za zaposlenje,
odnosno promjenu zaposlenja.

Članak 8.

Profesionalnim usmjerenjem pruža se pomoć, djeci, mladeži, zaposlenicima
i nezaposlenim osobama pri izboru zanimanja, promjeni zanimanja, obrazovanju
i profesionalnoj rehabilitaciji.

Profesionalno usmjerenje ostvaruje se putem informiranja, savjetovanja,
selekcije i praćenja osoba iz stavka 1. ovoga članka.

Članak 9.

Profesionalna rehabilitacija omogućuje invalidnim osobama te osobama
sa umanjenom radnom sposobnošću sticanje znanja i vještina potrebnih za
zapošljavanje, a u cilju što ravnopravnijeg sudjelovanja na tržištu rada.

Članak 10.

Pri posredovanju Zavod djeluje nepristrano u odnosu na nezaposlene osobe
i poslodavce.

Pri postupku posredovanja Zavod će uzeti u obzir poslove slobodnih radnih
mjesta, sposobnosti osoba kojima se posreduje pri zapošljavanju, njihove
osobne uvjete, te ih može prethodno uputiti na ispitivanje psihofizičkih
sposobnosti, sklonosti i zdravstvenog stanja.

Članak 11.

Posredovanje pri zapošljavanju Zavod obavlja besplatno.

Troškove nastale na temelju posebnih zahtjeva poslodavca i troškove
posredovanja u inozemstvu Zavodu nadoknađuje poslodavac.

Članak 12.

Poslove posredovanja pri zapošljavanju Zavod obavlja na osnovi prijave
potreba za zaposlenikom, evidencije nezaposlenih osoba i drugih osoba koje
traže zaposlenje te u neposrednoj suradnji sa poslodavcem i nezaposlenim
osobama.

Posredovanje pri zapošljavanju u inozemstvu Zavod obavlja u suradnji
s uredima za rad pojedinih zemalja i vlasnicima stranih brodova u skladu
s konvencijama i preporukama Međunarodne organizacije rada i drugim međunarodnim
ugovorima koji obvezuju Republiku Hrvatsku.

Članak 13.

Prijave potreba za zaposlenikom dostavljaju se Zavodu na za to propisanim
obrascima.

U roku od 3 dana po primitku prijave Zavod će prijavu javno objaviti
na način utvrđen aktom Zavoda i izvjestiti podnositelja prijave o mogućnostima
zapošljavanja.

Članak 14.

Zavod će u roku od 5 dana po primitku prijave potreba za zaposlenikom
uputiti poslodavcu tražene zaposlenike koji najbolje odgovaraju zahtjevima
iz prijave, te o tome izvijestiti poslodavca.

Zavod će nakon roka naznačenog u prijavi provjeriti jesu li se upućene
nezaposlene osobe prijavile poslodavcu, odnosno je li radno mjesto popunjeno.

Članak 15.

Ako u evidenciji nezaposlenih i drugih osoba nema osoba koje u potpunosti
zadovoljavaju traženim uvjetima Zavod će u roku od 3 dana izvijestiti poslodavca
o mjerama koje Zavod može poduzeti ili poduzima radi traženja potrebnih
zaposlenika.

Članak 16.

U postupku posredovanja pri zapošljavanju u inozemstvu Zavod će izvješćivati
zaposlenike o uvjetima života i rada, pravima iz rada i posebnim obvezama
te im pružati pomoć u ostvarivanju prava po osnovi rada nakon povratka
s rada u inozemstvu.

III. MATERIJALNO OSIGURANJE ZA VRIJEME NEZAPOSLENOSTI

1. NOV&EGRAVE;ANA NAKNADA

Članak 17.

Pravo na novčanu naknadu stječe nezaposlena osoba koja u trenutku prestanka
radnog odnosa ima najmanje:

- devet mjeseci neprekidnog rada ili

- dvanaest mjeseci rada s prekidima u posljednjih osamnaest mjeseci.

Kod utvrđivanja prava na novčanu naknadu godina rada smatra se vrijeme
od 12 mjeseci, a rad kraći od punoga radnog vremena preračunava se na puno
radno vrijeme.

Iznimno od odredbe stavka 1. ovoga članka, pravo na novčanu naknadu
stječe žena koja u trenutku prestanka radnog odnosa, odnosno službe:

-ima dijete koje nije navršilo godinu dana života,

-ima blizance, treće i svako sljedeće dijete koje nije navršilo tri
godine života.

Osobe iz stavka 3. ovoga članka pravo na novčanu naknadu mogu ostvariti
ako ispunjavaju sve druge uvjete utvrđene ovim Zakonom i ako pravo na novčanu
naknadu ne ostvaruju prema drugim propisima.

Kao vrijeme provedeno na radu, koji je uvjet za ostvarivanje prava na
novčanu naknadu, smatra se vrijeme obveznog osiguranja po propisima o mirovinskom
i invalidskom osiguranju u stvarnom trajanju i vrijeme koje je zaposlenik
proveo na bolovanju nakon prestanka radnog odnosa, odnosno službe, ako
je za to vrijeme primao naknadu plaće zbog privremene nesposobnosti za
rad.

Pri utvrđivanju uvjeta za stjecanje prava na novčanu naknadu razdoblja
nezaposlenosti u tijeku kojih se nezaposlena osoba redovito javljala Zavodu
ne smatraju se prekidom u smislu stavka 1. ovoga članka.

Članak 18.

Pravo na novčanu naknadu stječe nezaposlena osoba ako se prijavi Zavodu
i podnese zahtjev u roku od 30 dana od prestanka radnog odnosa, odnosno
službe ili prestanka privremene nesposobnosti za rad prema propisima o
zdravstvenom osiguranju.

Nezaposlena osoba koja iz opravdanog razloga propusti rok za prijavu
iz stavka 1. ovoga članka, može se prijaviti i podnijeti zahtjev Zavodu
u roku od 8 dana od prestanka razloga koji je prouzročio propuštanje roka,
a najkasnije 3 mjeseca od dana prestanka radnog odnosa.

Upravno vijeće Zavoda svojim aktom utvrđuje što se smatra opravdanim
razlogom u smislu stavka 2. ovoga članka.

Članak 19.

Pravo na novčanu naknadu nema zaposlena osoba kojoj je radni odnos,
odnosno služba prestala:

1) zbog toga što je otkazala ugovor o radu, odnosno službu, osim u slučaju
izvanrednog otkaza ugovora o radu uzrokovanog ponašanjem poslodavca,

2) pisanim sporazumom o prestanku ugovora o radu, odnosno službe,

3) zbog toga što na probnom radu nije postigla odgovarajuće radne učinke,
jer nije položila stručni ispit, odnosno jer vježbenik nije zadovoljio
tijekom vježbeničkog staža,

4) zbog toga što je kršila obveze iz radnog odnosa (otkaz uvjetovan
skrivljenim ponašanjem zaposlenika) kao i zbog teške povrede radne obveze,
odnosno službene dužnosti,

5) zbog neopravdanog nejavljanja na dužnost ili radno mjesto u roku
pet radnih dana uzastopce,

6) zbog izdržavanja kazne zatvora duže od 6 mjeseci, izrečene mjere
sigurnosti, odgojne ili zaštitne mjere u trajanju dužem od 6 mjeseci,

7) umirovljenjem ili ispunjavanjem uvjeta za starosnu mirovinu,

8) zbog potpune nesposobnosti za rad prema propisima o mirovinskom i
invalidskom osiguranju.

Članak 20.

Nezaposlenoj osobi kojoj je prestao radni odnos, odnosno služba pisanim
sporazumom, iznimno pripada pravo na novčanu naknadu, ako je do prestanka
radnog odnosa, odnosno službe došlo zbog:

- premještaja bračnog druga u drugo mjesto prebivališta u skladu s posebnim
propisima,

- spajanja obitelji nakon zaključenog braka i time uvjetovane promjene
mjesta prebivališta,

- promjene mjesta prebivališta iz zdravstvenih razloga, a na temelju
mišljenja zdravstvene ustanove koju određuje ministar zdravstva.

Članak 21.

Osnovicu za utvrđivanje visine novčane naknade čini prosjek plaće umanjen
za doprinose, ostvaren u punom radnom vremenu u tromjesečnom razdoblju
koje je neposredno prethodilo prestanku radnog odnosa, odnosno službe ili
privremenoj nesposobnosti za rad.

Ako se osnovica ne može utvrditi prema odredbama stavka 1. ovoga članka
nezaposlenoj osobi se utvrđuje novčana naknada u visini prosječno isplaćene
novčane naknade u Zavodu u prethodnom mjesecu.

Članak 22.

Visina novčane naknade za prvih 78 dana korištenja iznosi 80%, a za
preostalo vrijeme korištenja 60% od osnovice utvrđene prema odredbama članka
21. ovoga Zakona.

Novčana naknada ne može biti niža niti viša od najnižeg, odnosno najvišeg
iznosa novčane naknade koju utvrđuje odlukom ministar nadležan za rad uz
suglasnost ministra nadležnog za financije.

Novčana naknada ne može biti niža od 20% iznosa prosječne isplaćene
plaće u gospodarstvu Republike Hrvatske prema zadnjem obavljenom podatku,
niti viša od iznosa koji utvrdi ministar nadležan za rad uz suglasnost
ministra nadležnog za financije.

Članak 23.

Novčana naknada pripada nezaposlenoj osobi u trajanju od:

1) 78 dana ako je provela na radu neprekidno 9 mjeseci ili 12 mjeseci
s prekidima u posljednjih 18 mjeseci,

2) 104 dana ako je provela na radu 12 mjeseci neprekidno ili 16 mjeseci
s prekidima u posljednja 24 mjeseca,

3) 130 dana ako je provela na radu više od 3 godine,

4) 156 dana ako je provela na radu više od 4 godine,

5) 182 dana ako je provela na radu više od 5 godina,

6) 208 dana ako je provela na radu više od 6 godina,

7) 234 dana ako je provela na radu više od 7 godina,

8) 260 dana ako je provela na radu više od 8 godina,

9) 286 dana ako je provela na radu više od 9 godina,

10) 312 dana ako je provela na radu više od 10 godina.

Nedjelje se ne računaju u broj dana za koje nezaposlenoj osobi pripada
novčana naknada.

Nezaposlena osoba (muškarac) koja je provela na radu 30 godina, odnosno
nezaposlena osoba (žena) koja je provela na radu 25 godina ima pravo na
novčanu naknadu sve do ponovnog zaposlenja, odnosno nastupanja slučajeva
iz članka 29. ovoga Zakona.

Pravo iz stavka 3. ovoga članka ima i nezaposlena osoba kojoj nedostaje
5 godina do ispunjenja uvjeta dobne granice za stjecanje prava na starosnu
mirovinu.

Nezaposlenoj ženi iz članka 17. stavka 3. ovoga Zakona novčana naknada
se utvrđuje u trajanju od najmanje 78 dana a najdulje do starosti djeteta
utvrđene odredbama članka 17. stavka 3. podstavka 1. i 2. ovoga Zakona.

Članak 24.

Nezaposlenoj osobi koja ima pravo na novčanu naknadu, može se na njezin
zahtjev isplatiti naknada u jednokratnom iznosu utvrđenom prema mjerilima
iz članka 23. ovoga Zakona radi samozapošljavanja.

Nezaposlena osoba kojoj je jednokratno isplaćena novčana naknada ne
može se prijaviti Zavodu prije proteka vremena za koje je primila jednokratnu
isplatu.

Nezaposlena osoba, kojoj je novčana naknada isplaćena na način iz stavka
1. ovoga članka može ponovno steći pravo na novčanu naknadu ako ispuni
uvjet iz članka 17. stavka 1. ovoga Zakona.

Uvjete i način isplate naknade iz stavka 1. ovoga članka utvrđuje Upravno
vijeće Zavoda.

Članak 25.

Trajanje prava na novčanu naknadu iz članka 23. ovoga Zakona produžava
se nezaposlenoj osobi ako u tijeku primanja te naknade nastupe sljedeće
okolnosti:

1) ženi za vrijeme trudnoće i nakon poroda za razdoblje do godine dana
života djeteta, odnosno do navršene treće godine života djeteta ako je
po ocjeni nadležnog tijela zdravstvenog osiguranja djetetu neophodna majčina
njega, za blizance, treće i svako sljedeće dijete do 3 godine života djeteta,
ili dva mjeseca od poroda mrtvog djeteta, odnosno smrti djeteta prije navršene
godine dana života, ako to pavo ne ostvaruje po drugim propisima. Trajanje
ovog prava se produžuje pod istim uvjetima u slučaju ponovnih trudnoća,

2) za vrijeme privremene nesposobnosti za rad u smislu propisa o zdravstvenom
osiguranju dok traje ta nesposobnost, a najduže 12 mjeseci,

3) ako bude uključena u program obrazovnih djelovanja, do isteka tog
programa.

Članak 26.

Novčana naknada pripada nezaposlenoj osobi od prvog dana po prestanku
radnog odnosa, odnosno službe ili privremene nesposobnosti za rad, ako
podnese zahtjev za novčanu naknadu Zavodu u roku od 30 dana od prestanka
radnog odnosa, odnosno službe ili privremene nesposobnosti za rad.

Ako nezaposlena osoba podnese zahtjev poslije roka od 30 dana, a najkasnije
u roku 3 mjeseca od dana prestanka radnog odnosa, odnosno službe, novčana
naknada pripada joj od dana podnošenja tog zahtjeva.

Članak 27.

Isplaćivanje novčane naknade obustavlja se korisniku:

1) za vrijeme odsluženja, odnosno dosluženja vojnog roka,

2) u tijeku izdržavanja kazne zatvora do 6 mjeseci,

3) ako se ne javi Zavodu jedanput mjesečno.

Po prestanku okolnosti iz stavka 1. ovoga članka nastavlja se isplaćivanje
novčane naknade za ostatak razdoblja do kojeg je nezaposlenoj osobi priznato
pravo na novčanu naknadu pod uvjetom da se prijavi Zavodu u roku od 30
dana.

Članak 28.

Pravo na novčanu naknadu prestaje nezaposlenoj osobi:

1) ako se zaposli,

2) istekom razdoblja za koje je imala pravo na novčanu naknadu,

3) umirovljenjem ili ispunjenjem uvjeta za starosnu mirovinu,

4) ako postane potpuno nesposobna za rad,

5) kad ostvari pravo na naknadu po propisima o mirovinskom i invalidskom
osiguranju,

6) nastupanjem na izdržavanje kazne zatvora u trajanju dužem od 6 mjeseci,

7) ako se neopravdano ne odazove na poziv Zavoda, odbijanjem prvoga
ponuđenog zaposlenja koje odgovara zanimanju i stupnju stručne spreme,
znanju i sposobnosti i drugim posebnim uvjetima potrebnim za obavljanje
poslova ili naprijavljivanjem na oglas, odnosno natječaj na koji ga Zavod
uputi u skladu sa svojim aktom osim ako ponuđeno zaposlenje nije odbijeno
zbog obiteljskih obveza ili stoga što poslodavac redovito ne ispunjava
svoje obveze prema zaposlenicima,

8) ako se neopravdano u dva uzastupna mjeseca ne javi Zavodu,

9) osnivanjem trgovačkog društva ili druge pravne osobe, početkom samostalnog
obavljanja djelatnosti osobnim radom ili profesionalne djelatnosti,

10) kada navrši 65 godina života, ako ispunjava uvjete za mirovinu po
bilo kojoj osnovi.

Pravo na novčanu naknadu prestaje i ako nezaposlena osoba koja ne snosi
troškove obrazovanja odbije uključiti se u obrazovanje koje je na istom
stupnju stručne spreme organizirao Zavod, ili ako svojom krivnjom prekine,
odnosno ne završi obrazovanje.

Članak 29.

Nezaposlena osoba može ponovno steći pravo na novčanu naknadu ako od
trenutka prestanka prava na novčanu naknadu ispuni uvjete utvrđene u članku
17. ovoga Zakona.

Iznimno od odredbe stavka 1. ovoga članka nezaposlena osoba kojoj je
pravo na novčanu naknadu prestalo ponovnim zapošljavanjem prije isteka
vremena u kojem je imala pravo na novčanu naknadu, a koja je ponovno ostala
nezaposlena, osim iz razloga utvrđenih u članku 19. ovoga Zakona, produžava
se isplaćivanje novčane naknade za onoliko vremena koliko joj je preostalo
za primanje te naknade.

2. ZDRAVSTVENO OSIGURANJE, MIROVINSKO I INVALIDSKO OSIGURANJE
I DOPLATAK ZA DJECU

Članak 30.

Pravo na obvezno zdravstveno osiguranje ima nezaposlena osoba ako se
prijavi Zavodu:

1. u roku od 30 dana nakon prestanka radnog odnosa, odnosno službe,
obavljanja djelatnosti ili nakon prestanka primanja nadoknade plaće na
koju ima pravo prema propisima o zdravstvenom osiguranju,

2. u roku od 30 dana nakon služenja vojnog roka ili nakon nesposobnosti
za rad zbog koje je otpuštena s te vojne službe,

3. u roku od 30 dana nakon otpuštanja iz ustanove za izvršenje kaznenih
i prekršajnih sankcija, iz zdravstvene ili druge specijalizirane ustanove,
ako je bila primijenjena sigurnosna mjera obveznoga psihijatrijskog liječenja
u zdravstvenoj ustanovi ili obveznog liječenja alkoholičara i narkomana,

4. u roku od 30 dana po povratku u Republiku Hrvatsku nakon prestanka
rada u inozemstvu i ako je prije odlaska na rad u inozemstvo bila zdravstveno
osigurana u Republici Hrvatskoj,

5. u roku od 90 dana nakon svršetka školske godine u kojoj je završila
redovito školovanje, odnosno od dana položenog ispita ako je prije toga
izgubila pravo na zdravstvenu zaštitu,

6. u roku od 90 dana nakon služenja vojnog roka, odnosno od dana prestanka
nesposobnosti zbog bolesti radi koje je otpuštena s te vojne službe, ako
je na služenje vojnog roka stupila u roku od 60 dana od dana završetka
školovanja u odgovarajućoj ustanovi,

7. u roku od 30 dana od dana navršenih 15 godina života ako nije završio
školovanje, odnosno po svršetku osnovnog školovanja u roku 30 dana od dana
svršetka školske godine ako se nije zaposlio,

8. u roku od 30 dana od prekida školovanja osoba koja je prema propisima
o školovanju izgubila položaj učenika, odnosno redovitog studenta ili je
prekinula redovito školovanje, zadržava pravo na zdravstveno osiguranje
u trajanju od jedne godine od prekida školovanja ako to pravo ne može ostvariti
po drugoj osnovi.

Pravo na obvezno zdravstveno osiguranje ima i nezaposlena osoba koju
je Zavod uputio na stručno osposobljavanje, prekvalifikaciju ili dokvalifikaciju
a Zavod je obvezan tu osobu osigurati za slučaj nesreće na poslu ili profesionalnog
oboljenja.

Članak 31.

Pravo na mirovinsko i invalidsko osiguranje ima nezaposlena osoba koja
je ostvarila pravo na novčanu naknadu po odredbama ovoga Zakona i ispunjava
uvjet godina života za stjecanje prava na starosnu mirovinu, dok ne stekne
najmanji uvjet staža osiguranja, odnosno mirovinskog staža za priznavanje
starosne mirovine, ali najviše u trajanju 5 godina.

Članak 32.

Invalidi rada koji ispunjavaju uvjete za stjecanje prava po osnovi mirovinskog
i invalidskog osiguranja ostvaruju prava obuhvaćena materijalnim osiguranjem
za vrijeme nezaposlenosti, po propisima o mirovinskom i invalidskom osiguranju.

Razdoblja koja je nezaposlena osoba kao invalid rada provela koristeći
se pravom na obrazovanje, odnosno pravom na zaposlenje ne smatraju se prekidom
u radu pri utvrđivanju prava po osnovi materijalnog osiguranja.

Članak 33.

Pravo na mirovinsko i invalidsko osiguranje ima žena iz članka 17. stavka
3. ovoga Zakona.

Prava iz stavka 1. ovoga članka prestaju:

1. brisanjem iz evidencije,

2. kada dijete navrši godinu dana života, odnosno do navršene 3. godine
života ako je po ocjeni nadležnog tijela zdravstvenog osiguranja djetetu
potrebna neopohodna pojačana majčina njega, odnosno kada blizanci, treće
ili svako sljedeće dijete navrši tri godine života,

3. u slučaju smrti djeteta do nastupanja okolnosti iz točke 1. i 2.
ovoga stavka, a najduže šest mjeseci od smrti djeteta.

Članak 34.

Sredstva za obvezno zdravstveno osiguranje i mirovinsko i invalidsko
osiguranje nezaposlenih osoba iz članka 30., 31. i 33. ovoga Zakona osigurava
Zavod.

Visinu osnovice za osiguranje iz stavka 1. ovoga članka utvrđuje Vlada
Republike Hrvatske na prijedlog ministra nadležnog za rad uz suglasnost
ministra nadležnog za financije.

Članak 35.

Pravo na obvezno zdravstveno, mirovinsko i invalidsko osiguranje nezaposlena
osoba gubi nastupanjem okolnosti iz članka 28. ovoga Zakona osim okolnosti
iz točke 2. stavka 1. istoga članka.

Članak 36.

Pravo na doplatak za djecu nezaposlena osoba ostvaruje po posebnim propisima.

3. NOV&EGRAVE;ANA POMO&AELIG;

Članak 37.

Nezaposlena osoba koju je Zavod uputio na obrazovna djelovanja, a koja
ne prima novčanu naknadu ima u tijeku trajanja tog obrazovanja pravo na
novčanu pomoć u visini najniže novčane naknade koju isplaćuje Zavod.

Odlukom Upravnog vijeća Zavoda mogu se utvrditi i drugi slučajevi i
uvjeti pod kojima se nezaposlenim osobama prijavljenim kod Zavoda može
odobriti novčana pomoć.

4. NAKNADA TROŠKOVA ZA VRIJEME OBRAZOVNIH DJELOVANJA

Članak 38.

Nezaposlena osoba koju je Zavod uputio na obrazovna djelovanja ima pravo
na naknadu troškova prijevoza za vrijeme tih djelovanja u visini stvarnih
troškova prijevoza sredstvima javnog prijevoza, stvarnih troškova za obvezne
udžbenike, troškova prehrane u visini utvrđenoj kolektivnim ugovorom i
troškova propisane zaštitne odjeće.

5. JEDNOKRATNA NOV&EGRAVE;ANA POMO&AELIG;

Članak 39.

Nezaposlena osoba kojoj se posredovanjem Zavoda ili na drugi način osigura
zaposlenje izvan mjesta njenog prebivališta ima pravo na jednokratnu novčanu
pomoć.

Uvjete za ostvarivanje prava i visinu jednokratne novčane pomoći utvrđuje
Upravno vijeće Zavoda.

6. NAKNADA PUTNIH I SELIDBENIH TROŠKOVA

Članak 40.

Nezaposlena osoba prijavljena Zavodu, kojoj Zavod nije u mogućnosti
osigurati zaposlenje u mjestu prebivališta, a koja sama ili posredovanjem
Zavoda nađe zaposlenje u drugom mjestu ima pravo na naknadu putnih ili
selidbenih troškova za sebe, bračnog druga i djecu od mjesta prebivališta
do mjesta zaposlenja.

Uvjete za korištenje prava i visinu naknade iz prethodnog stavka utvrđuje
Upravno vijeće Zavoda.

7. MATERIJALNO OSIGURANJE OSOBA
KOJE SU BILE ZAPOSLENE U INOZEMSTVU

Članak 41.

Hrvatski državljani koji su bili zaposleni u inozemstvu ostvaruju pravo
na materijalno osiguranje za vrijeme nezaposlenosti u skladu s odredbama
međudržavnog ugovora.

Hrvatski državljanin koji je radio u državi s kojom Republika Hrvatska
nema zaključen ugovor kojim su regulirana prava za slučaj nezaposlenosti,
odnosno državi u kojoj nije bio osiguran za slučaj nezaposlenosti, može
ostvariti materijalno osiguranje po odredbama ovog Zakona ako je doprinos
za zapošljavanje plaćao Zavodu za vrijeme od najmanje 9 mjeseci u posljednja
24 mjeseca prije prestanka zaposlenja u inozemstvu.

Članak 42.

Osnovica za utvrđivanje novčane naknade nezaposlenim osobama iz članka
41. stavka 1. ovoga Zakona utvrđuje se u skladu s međudržavnim ugovorom.

Osnovicu za utvrđivanje novčane naknade osobama iz članka 41. stavka
2. ovoga Zakona utvrđuje odlukom ministar nadležan za rad uz suglasnost
ministra nadležnog za financije.

Članak 43.

U postupku utvrđivanja i ostvarivanja prava kao i utvrđivanje visine
novčane naknade nezaposlenim osobama iz članka 41. ovoga Zakona, pored
odredbi međudržavnog ugovora primjenjuju se i odredbe ovoga Zakona.

IV. POSTUPAK ZA OSTVARIVANJE PRAVA ZA VRIJEME NEZAPOSLENOSTI

Članak 44.

Prava za vrijeme nezaposlenosti nezaposlena osoba ostvaruje u Zavodu.

Članak 45.

Postupak za ostvarivanje prava utvrđenih ovim Zakonom pokreće se na
zahtjev nezaposlene osobe.

U postupku rješavanja o pravima nezaposlenih osoba za vrijeme nezaposlenosti
primjenjuju se odredbe Zakona o općem upravnom postupku.

O žalbi protiv prvostupanjskog rješenja odlučuje nadležno tijelo Zavoda
određeno statutom Zavoda.

Članak 46.

Nezaposlena osoba koja ostvaruje prava utvrđena ovim Zakonom i propisima
donesenim na temelju ovoga Zakona dužna je u roku 15 dana prijaviti Zavodu
svaku okolnost koja utječe na promjenu ili prestanak prava.

Članak 47.

Nezaposlena osoba kojoj je na teret Zavoda izvršena isplata ili je ostvarila
neka primanja na koja nije imala pravo, dužna je vratiti primljene iznose,
odnosno nadoknaditi učinjene izdatke:

1) ako je na osnovi netočnih podataka za koje je znala ili morala znati
da su netočni, ili na drugi protupravan način ostvarila pravo, ili ga je
ostvarila u obujmu većem nego što joj pripada,

2) ako je ostvarila novčanu isplatu ili drugo davanje zbog toga što
nije prijavila nastale promjene, odnosno okolnosti koje utječu na prestanak
prava ili obujam njegovog korištenja, a znala je ili je morala znati za
nastale promjene ili okolnosti.

Ako je na osnovi pravomoćne sudske odluke ili odluke poslodavca zaposlenik
vraćen na rad, te su mu uspostavljena prava po osnovi rada za razdoblje
u tijeku kojeg je bio nezaposlen, zaposlenik je dužan vratiti Zavodu iznose
isplaćene na ime novčane naknade.

U slučajevima iz stavka 2. ovoga članka Zavod ima pravo na povrat uplaćenog
koje je uplatio za zdravstveno, mirovinsko i invalidsko osiguranje te doplatka
za djecu.

V. AKTIVNA POLITIKA U ZAPOŠLJAVANJU

Članak 48.

Aktivna politika u zapošljavanju je skup mjera i aktivnosti koje Zavod
poduzima u cilju unapređenja tržišta rada, zapošljavanja, samozapošljavanja,
zadržavanja postojeće zaposlenosti ako za to postoji ekonomska opravdanost,
olakšavanja zapošljavanja pojedinih skupina ili pojedinaca na tržištu rada,
smanjenja nezaposlenosti te osiguravanja zaposlenika poslodavcima.

Tržište rada određuje stanje zaposlenosti i nezaposlenosti, odnosno
odnos broja tražitelja zaposlenja i ponude slobodnih poslova.

Članak 49.

Aktivna politika u zapošljavanju obuhvaća osobito:

- programe obrazovnih djelovanja,

- programe za otvaranje novih radnih mjesta,

- programe prilagodbe radnih mjesta za pojedine skupine nezaposlenih,

- pojedinačne programe samozapošljavanja nezaposlenih osoba,

- programe pripreme zaposlenika u trgovačkim društvima i drugim pravnim
osobama koja prelaze na nove proizvodne programe ili na nove tehnologije,

- programe izrade studija, istraživačkih i drugih projekata vezanih
za tržište rada,

- programe humanitarnih, ekoloških, komunalnih, infrastrukturnih, očuvanja
kulturnih i povijesnih spomenika i drugih djelatnosti ako neposredno zapošljavaju
nezaposlene osobe,

- programe sanacije trgovačkog društva i druge pravne osobe ako ista,
osigurava profitabilno poslovanje za duže razdoblje,

- programe zapošljavanja posebnih skupina nezaposlenih (starije osobe,
invalidne osobe i dr.),

- programe prostorne i profesionalne pokretljivosti.

Članak 50.

Upravno vijeće Zavoda u provođenju aktivne politike u zapošljavanju
iz članka 49. ovoga Zakona, a u skladu s općom gospodarskom politikom i
stanjem na tržištu rada utvrđuje:

- mjere aktivne politike u zapošljavanju,

- potrebna financijska sredstva,

- prvenstvo u provođenju mjera aktivne politike u zapošljavanju.

Posebni uvjeti i način korištenja sredstava utvrđuju se ugovorom između
Zavoda i korisnika sredstava.

Članak 51.

Sredstva namijenjena provedbi mjera aktivne politike u zapošljavanju
mogu se odobravati u obliku kredita.

Sredstva iz stavka 1. ovoga članka Zavod može ulagati radi provođenja
programa koji osiguravaju zapošljavanje većeg broja osoba.

VI. EVIDENCIJA NEZAPOSLENIH OSOBA

Članak 52.

Evidenciju nezaposlenih osoba vodi Zavod u skladu sa propisima o evidencijama
u oblasti rada i drugim propisima, na osnovi prijave nezaposlene osobe.

Članak 53.

Nezaposlenom osobom u smislu ovoga Zakona smatra se osoba sposobna za
rad, u dobi 15-65 godina koja je evidentirana u Zavodu kao tražitelj zaposlenja
i redovito se prijavljuje Zavodu, a koja:

- nije u radnom odnosu,

- nije vlasnik ili većinski suvlasnik više od 51% udjela u trgovačkom
društvu ili u drugoj pravnoj osobi,

- ne obavlja samostalno profesionalnu i gospodarsku djelatnost,

- nije vlasnik ili većinski suvlasnik više od 51% udjela u poljoprivrednom
gospodarstvu,

- nije redoviti učenik, redoviti student ili umirovljenik.

Ne smatra se nezaposlenom osoba kojoj prava iz radnog odnosa miruju.

Članak 54.

Nezaposlena osoba prijavljuje se i evidentira u Zavodu prema mjestu
prebivališta, odnosno prema mjestu prestanka radnog odnosa, ako u tom mjestu
ima boravište.

Evidentirana nezaposlena osoba obvezna je javljati se Zavodu jedanput
u mjesecu.

Zavod vodi podatke o nezaposlenim osobama na propisanim obrascima osnovne
evidencije.

Članak 55.

Zaposlene ili s njima izjednačene osobe mogu se prijaviti Zavodu radi
promjene zaposlenja, odnosno radi posredovanja, savjetovanja i informiranja
bez obveze redovitog javljanja.

Podaci o ovim osobama vode se u pomoćnoj evidenciji.

Članak 56.

Evidenciju o nezaposlenoj osobi Zavod prestaje voditi ako ta osoba:

- zasnuje radni odnos ili stupi u službu,

- odjavi se sa evidencije,

- postane vlasnik ili većinski suvlasnik više od 51% udjela u trgovačkom
društvu ili drugom pravnom subjektu,

- samostalno počne obavljati djelatnost osobnim radom ili profesionalnu
djelatnost,

- postane vlasnik ili većinski suvlasnik više od 51% udjela u poljoprivrednom
gospodarstvu,

- ostvari mirovinu,

- postane potpuno nesposobna za rad,

- nastupi na odsluženje vojnog roka,

- nastupi na izdržavanje kazne zatvora dužem od 6 mjeseci,

- ne javi se u dva uzastopna roka Zavodu, a ne obavijesti Zavod o opravdanim
razlozima,

- postane redovit učenik ili student,

- izjavi, da u skladu sa propisima rješava svoje zaposlenje uz pomoć
sredstava dobivenih u tu svrhu,

- navrši 65 godina života, ako ispunjava uvjete za mirovinu po bilo
kojoj osnovi,

- bez opravdanih razloga ne odazove se na poziv Zavoda, odbijanjem prvog
ponuđenog zaposlenja koje odgovara zanimanju i stupnju stručne spreme,
znanju i sposobnosti i drugim posebnim uvjetima potrebnim za obavljanje
poslova ili neprijavljivanjem na oglas, odnosno natječaj na koji ga Zavod
uputi u skladu sa svojim aktom,

- ne snosi troškove obrazovanja, a odbije uključiti se u obrazovanje
koje je na istom stupnju stručne spreme organizirao Zavod, ili ako svojom
krivnjom prekine odnosno ne završi obrazovanje.

Osobe o kojima je Zavod prestao voditi evidenciju iz razloga navedenih
u podstavcima 14. i 15. prethodnog stavka mogu se ponovno prijaviti Zavodu
nakon proteka roka od 6 mjeseci od prestanka vođenja evidencije.

Članak 57.

Poslodavci obvezno prijavljuju Zavodu:

- svaku potrebu za zaposlenikom,

- svaki prestanak prijavljene potrebe za zaposlenikom.

Članak 58.

Provedbene propise o načinu i mjestu podnošenja, vođenja, sadržaju i
rokovima prijava, evidencija i izvješća donosi Upravno vijeće Zavoda.

VII. HRVATSKI ZAVOD ZA ZAPOŠLJAVANJE

Članak 59.

Hrvatski zavod za zapošljavanje je javna ustanova u vlasništvu Republike
Hrvatske na koju se primjenjuju propisi o ustanovama, ako ovim Zakonom
nije drukčije određeno.

Članak 60.

Zavod obavlja sljedeće poslove:

- prati, analizira i istražuje gospodarska, socijalna i druga kretanja,
zaposlenost, zapošljavanje i nezaposlenost, te njihove međusobne utjecaje,
na temelju čega predlaže mjere za unapređenje zapošljavanja,

- vodi evidencije o nezaposlenima, posreduje pri zapošljavanju između
poslodavaca i zaposlenika koji traže zaposlenje, prati potrebe za zaposlednicima,
njihovo zapošljavanje, te u tom poslu surađuje s poslodavcima,

- u suradnji s poslodavcima, obrazovnim ustanovama i udrugama organizira
i provodi programe profesionalnog usmjerenja, obrazovanja, te druge oblike
aktvine politike zapošljavanja,

- surađuje s obrazovnim ustanovama radi usklađivanja obrazovnih programa
s potrebama za zaposlenicima i provođenje profesionalnog usmjeravanja,

- provodi međunarodne konvencije i međudržavne ugovore o zapošljavanju
i pravima za vrijeme nezaposlenosti,

- obavlja poslove glede zapošljavanja hrvatskih državljana u inozemstvu
i ostvarivanja njihovih prava, te izdaje radne dozvole stranim državljanima
i osobama bez državljanstva za rad u Republici Hrvatskoj,

- rješava o pravima nezaposlenih osoba i obavlja isplatu naknada na
temelju donijetih rješenja,

- upravlja i usmjerava sredstvima ostvarenim po osnovi doprinosa za
zapošljavanje i drugim sredstvima osiguranim za namjene utvrđene ovim Zakonom,

- podnosi jednom godišnje Saboru Republike Hrvatske izvješće o radu
Zavoda i to do 30. travnja za proteklu godinu,

- obavlja druge poslove utvrđene zakonom, statutom i aktima Zavoda.

Članak 61.

Zavod donosi dugoročni plan o utvrđivanju smjernica politike tržišta
rada te razvitka usluga Zavoda na tržištu rada za razdoblje od najmanje
3 godine koji mora biti u skladu s općom gospodarskom politikom i stanjem
na tržištu rada. Dugoročni plan treba sadržavati i troškove investicija,
kadrova i materijalnih troškova razvitka.

Dugoročni plan, na prijedlog Upravnog vijeća, donosi Vlada Republike
Hrvatske.

Članak 62.

Sjedište Zavoda je u Zagrebu.

Radi obavljanja stručnih, administrativnih i drugih poslova Zavod osniva
jedinstvenu stručnu službu.

Stručna služba Zavoda ustrojava se tako da osigura nesmetano, svrsishodno
i uspješno obavljanje djelatnosti Zavoda kao i dostupno ostvarivanje prava
nezaposlenih osoba utvrđenih ovim Zakonom.

Zavod ima jedan žiro-račun.

Članak 63.

Statut Zavoda donosi Upravno vijeće Zavoda a potvrđuje ga Sabor Republike
Hrvatske.

Statutom se osobito uređuje ustrojstvo Zavoda, prava, obveze i odgovornosti
tijela koja upravljaju Zavodom, javnost rada Zavoda i njegovih tijela,
način sudjelovanja sindikata pomoraca i predstavnika brodara u posredovanju
pri zapošljavanju pomoraca, način sudjelovanja evidentiranih nezaposlenih
osoba u provedbi mjera za poticanje zapošljavanja, način zastupanja, poslovanja,
obavljanja stručno-administrativnih, pravnih i drugih poslova i druga pitanja
od važnosti za rad Zavoda.

Članak 64.

Zavodom upravlja Upravno vijeće.

Upravno vijeće se sastoji od 9 članova koje imenuje Vlada Republike
Hrvatske i to:

- 5 članova na prijedlog ministra nadležnog za rad i

- 4 člana, od kojih 2 predstavnika sindikata i 2 predstavnika poslodavaca
na prijedlog Gospodarsko-socijalnog vijeća ili na prijedlog reprezentativnih
udruga poslodavaca i sindikata ako Gospodarsko-socijalno vijeće nije osnovano.

Predsjednika upravnog vijeća biraju članovi Upravnog vijeća. Upravno
vijeće donosi odluke natpolovičnom većinom ukupnog broja članova.

Djelokrug rada, ovlaštenja i odgovornosti Upravnog vijeća utvrđuje se
Statutom Zavoda.

Članak 65.

Zavod ima ravnatelja kojeg imenuje Vlada Republike Hrvatske na prijedlog
ministra nadležnog za rad.

Djelokrug rada, ovlasti i odgovornosti ravnatelja Zavoda utvrđuje se
statutom.

Članak 66.

Upravni nazdor nad zakonitošću rada Zavoda obavlja ministarstvo nadležno
za rad.

Zavod je obvezan najmanje jedanput godišnje podnijeti izvješće o svom
radu ministarstvu nadležnom za rad.

Članak 67.

Nadzor nad radom pravnih i fizičkih osoba iz članka 4. stavka 2. ovoga
Zakona provodi inspekcija rada.

Inspekcija rada zabranit će obavljanje poslova posredovanja pri zapošljavanju
pravnim i fizičkim osobama koji te poslove obavljaju protivno odredbi članka
4. stavka 2.ovoga Zakona.

VIII. IZVORI SREDSTAVA ZA DJELATNOST ZAPOŠLJAVANJA

Članak 68.

Sredstva za djelatnost zapošljavanja osiguravaju se:

- doprinosom zaposlenika,

- doprinosom poslodavaca,

- doprinosom zaposlenika zaposlenih u inozemstvu,

- iz drugih izvora.

Doprinosi i druga sredstva uplaćuju se Zavodu.

Članak 69.

Osnovica za obračun doprinosa je:

- za zaposlenika, plaća zaposlenika,

- za poslodavca, zbroj osnovica za obračun doprinosa svih zaposlenika
koje poslodavac zapošljava.

Plaćom se u smislu ovoga Zakona smatra sve što poslodavac plaća ili
daje zaposleniku na osnovi radnog odnosa, osim iznosa koji se ne smatraju
dohotkom od nesamostalnog rada ili naknade, potpore i nagrade koje se ne
oporezuju u smislu propisa o porezu na dohodak.

Članak 70.

Stopa doprinosa za zaposlenika je 0,85% od osnovice utvrđene u članku
69. ovoga Zakona.

Stopa doprinosa za poslodavca je 0,85% od osnovice utvrđene u članku
69. ovoga Zakona.

Iznimno stopu doprinosa za zaposlenika iz članka 41. stavka 2. ovoga
Zakona utvrđuje Upravno vijeće Zavoda.

Članak 71.

Obveznik uplate doprinosa iz članka 68. stavka 1. podstavaka 1. i 2.
ovoga Zakona je poslodavac.

Obveznik uplate doprinosa iz članka 68. stavka 1. podstavka 3. ovoga
Zakona je zaposlenik zaposlen u inozemstvu.

Poslodavac je dužan doprinose iz stavka 1. ovoga članka obračunati i
uplatiti pri svakoj isplati plaće.

Članak 72.

Glede obveza obračuna i uplate doprinosa utvrđenih ovim Zakonom primjenjuju
se propisi o porezima na dohodak i propisi o plaćanju poreza građana.

Članak 73.

Sredstva ostvarena naplatom kazni propisanih ovim Zakonom, Zakonom o
radu ("Narodne novine", br. 38/95., 54/95. i 65/95.), Zakonom
o inspekciji rada ("Narodne novine", br. 9/83., 17/86., 9/91.,
26/93. i 29/94.) te Zakonom o zapošljavanju stranaca ("Narodne novine",
br. 19/92., 33/92., 89/92., 26/93., 29/94. i 52/94.) prihod su Zavoda i
uplaćuju se na njegov račun.

Članak 74.

Sredstva za djelatnost zapošljavanja ostvarena prema članku 68. i članku
73. ovoga Zakona raspoređuju se na temelju godišnjega financijskog plana
Zavoda.

Financijski plan donosi Upravno vijeće Zavoda uz prethodnu suglasnost
ministra nadležnog za rad i ministra nadležnog za financije.

Sredstva za plaće službenika i namještenika Zavoda te materijalne troškove
Zavoda osiguravaju se u državnom proračunu.

Članak 75.

Zavod ima zalihu koja se ostvaruje izdvajanjem najmanje 50% viška prihoda
nad rashodima.

Ako se po završnom računu utvrdi višak prihoda, 50% tog viška se unosi
u zalihu, a 50% se prenosi u narednu godinu i uključuje u sredstva za djelatnost
zapošljavanja.

Tijekom godine zaliha se može koristiti kao obrtna sredstva za podmirenje
tekućih obveza Zavodu te kao pozajmica uz obvezu vraćanja najkasnije do
kraja iduće godine uz kamatu.

Zaliha služi za pokrivanje viška rashoda i sanaciju gubitaka.

IX. KAZNENE ODREDBE

Članak 76.

Novčanom kaznom od 40.000.00 do 200.000.00 kuna kaznit će se za prekršaj
fizička ili pravna osoba koja obavlja poslove posredovanja u zemlji ili
inozemstvu bez suglasnosti (članak 4. stavak 2.).

Za prekršaj iz stavka 1. ovoga članka kaznit će se i odgovorna osoba
pravne osobe novčanom kaznom od 4.000,00 do 20.000,00 kuna.

Za prekršaj iz stavka 1. ovoga članka počinjen drugi put udvostručuju
se najniži i najviši iznosi novčanih kazni propisanih stavkom 1. i 2. ovoga
članka.

Članak 77.

Novčanom kaznom od 5.000,00 do 20.000,00 kuna kaznit će se za prekršaj
poslodavac ako ne prijavi:

- svaku potrebu za zaposlenikom (članak 57. podstavak 1.),

- svaki prestanak potrebe za zaposlenikom (članak 57. podstavak 2.).

Za prekršaje iz stavka 1. podstavka 1. i 2. ovoga članka kaznit će se
i odgovorna osoba poslodavca novčanom kaznom od 1.000,00 do 3.000,00 kuna.

Za prekršaje iz stavka 1. podstavka 1. i 2. ovoga članka počinjene drugi
put udvostručuju se najniži i najviši iznosi novčanih kazni propisanih
stavkom 1. i 2. ovoga članka.

X. PRIJELAZNE I ZAVRŠNE ODREDBE

Članak 78.

Danom stupanja na snagu ovoga Zakona prestaje s radom Zavod za zapošljavnje
u sastavu Ministarstva rada i socijalne skrbi.

Zavod za zapošljavanje u sastavu Ministarstva rada i socijalne skrbi
nastavlja s radom kao Hrvatski zavod za zapošljavanje.

Sredstva Zavoda za zapošljavanje u sastavu Ministarstva rada i socijalne
skrbi postaju sredstva Hrvatskog zavoda za zapošljavanje koji preuzima
prava i obveze te službenike i namještenike Zavoda za zapošljavanje u sastavu
Ministarstva rada i socijalne skrbi.

Članak 79.

Korisnicima prava za vrijeme nezaposlenosti koji su do dana stupanja
na snagu ovoga Zakona ta prava ostvarili prema propisima o zapošljavanju
koji su se primjenjivali do tog dana, osiguravaju se ta prava i nakon toga
dana u istom opsegu do njihovog prestanka.

Članak 80.

Zahtjevi za ostvarivanje prava za vrijeme nezaposlenosti podnijeti do
dana stupanja na snagu ovoga Zakona, okončat će se prema propisima koji
su se primjenjivali do tog dana, ako ovim Zakonom određeno pravo nije uređeno
na povoljniji način.

Žalbe podnijete protiv rješenja donijetih do stupanja na snagu ovoga
Zakona rješavat će se po propisima koji su važili do stupanja na snagu
ovoga Zakona.

Članak 81.

Prava iz članka 17. stavka 3. i članka 33. stavka 2. točke 2. ovoga
Zakona priznat će se nezaposlenoj ženi koja u trenutku stupanja na snagu
ovoga Zakona prima novčanu naknadu za vrijeme nezaposlenosti, odnosno kojoj
je isteklo pravo na novčanu naknadu a blizanci ili posljednje dijete žene
s troje ili više djece nije navršilo 3 godine života.

Članak 82.

Zavod će donijeti Statut i druge akte u roku od 6 mjeseci od dana stupanja
na snagu ovoga Zakona.

Do isteka roka iz stavka 1. ovoga članka shodno će se primjenjivati
postojeći akti Zavoda za zapošljavanje u sastavu Ministarstva rada i socijalne
skrbi.

Članak 83.

Na dan stupanja na snagu ovoga Zakona prestaju važiti:

- Zakon o zapošljavanju ("Narodne novine", br. 55/90. - pročišćeni
tekst, 19/91., 26/93., 117/93., 29/94., 76/94. i 95/94.),

- Zakon o formiranju i korištenju sredstava solidarnosti za poticanje
zapošljavanja ("Narodne novine", br. 33/89., 42/90. i 14/91.),

- članak 18. Zakona o mirovinskom i invalidskom osiguranju ("Narodne
novine", br. 26/83., 5/86., 42/87., 34/89., 57/89., 40/90., 26/93.,
96/93., 29/94. i 44/94.).

Članak 84.

Korisnici sredstava solidarnosti za poticanje zapošljavanja kojima su
sredstva odobrena kao povratna prema Zakonu o formiranju i korištenju sredstava
solidarnosti za poticanje zapošljavanja, dužna su vratiti ta sredstva Zavodu
u skladu sa zaključenim ugovorima.

Sredstva iz stavka 1. ovoga članka Zavod će koristiti za poticanje zapošljavanja.

Propise o uvjetima i načinu korištenja ovih sredstava propisat će ministar
nadležan za rad uz suglasnost s ministrom nadležnim za financije u roku
od 90 dana od dana stupanja na snagu ovoga Zakona.

Članak 85.

Propis iz članka 4. stavka 3. ovoga Zakona ministar nadležan za rad
donijet će u roku od 60 dana od dana stupanja na snagu ovoga Zakona.

Do donošenja propisa iz članka 4. stavka 3. ovoga Zakona primjenjuje
se Pravilnik o opsegu, uvjetima i načinu obavljanja poslova posredovanja
pri zapošljavanju kada te poslove obavljaju pravni subjekti izvan Zavoda
za zapošljavanje ("Narodne novine", br. 11/95.).

Članak 86.

Ovaj Zakon stupa na snagu osmoga dana od dana objave u "Narodnim
novinama".

Klasa: 100-01/96-01/01
Zagreb, 28. lipnja 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v.r.

Zakon, NN 59/1996-1182